Screenshot: YouTube

IVO JOSIPOVIĆ preplavio je domaće medije svojim novim predizbornim spotom, a uzmemo li u obzir broj parodija i reakcija koje su se pojavile u kratkom vremenu, uistinu možemo reći da je spot uspio... Nasmijati Hrvatsku.

Mnogi tvrde da je riječ o vjerojatno "najgorem spotu" koji smo vidjeli, ali uzmemo li u obzir naše kratko pamćenje i što se tiče daleko važnijih tema, razbacivati titulama najgoreg ne bi bilo fer prema Josipoviću (i njegovim štapovima) jer vrlo dobro znamo da je u ovakvim situacijama najgoreg teško izabrati.

Odlučili smo malo prekopati internet i otkriti postoje li gori.

Cijela serija HNS-ovih spotova, a krećemo s rokerima

Čim se pojavio spot Ive Josipovića, mnogi su u komentarima objavili i HNS-ov doprinos raskošnom predizbornom stvaralaštvu, i to s rokerima koji nemaju pojma zašto će uopće glasati za njih. Međutim, mnogi zaboravljaju da se radi tek o dijelu većeg serijala kojim su nas Vesna Pusić i Radimir Čačić zabavljali prije nekoliko godina.

Složit ćemo se, ovo je zaista loš spot o čemu dovoljno govori i činjenica da ga se ljudi sjećaju i dan danas, ali trebate dati šansu i drugim "epizodama" ovog nezaboravnog serijala.

Studentica

Iako je teško povjerovati da bilo gdje u svijetu postoje ljudi koji su u stanju popušiti nevjerojatnu količinu ljigavosti prosječnog predizbornog spota, još je teže povjerovati da je bilo tko s interesima stranke na umu pogledao dovršen spot s najneuvjerljivijim naturščicima na svijetu i zaključio: "Hit, ovo će ljude nagnati da glasaju za HNS".

"A i profesorica Pusić mi ulijeva povjerenje" bez ikakvog problema možemo uvrstiti u top 10 najneuvjerljivijih rečenica izgovorenih pred kamerama. Štoviše, cijelo ovo iskustvo djeluje toliko loše da onaj "hvala" koji Vesna Pusić izgovara na kraju spota djeluje gotovo sarkastično. Više kao: "Hvala, stvarno vam hvala na ovom spotu. Čekali smo ga cijelog svog života. Baš, ono, HVA-LA!"

Putnica

I baš kad pomislite "kakva spontanost", ekipa iza HNS-ovih propagandnih uspješnica pogađa vas još jednom bombom.

Mlada putnica baš je uživala u glazbi sa svog mp3 playera kada ju je novinarka iznenadila s pitanjem za koga će glasati. Malo iznenađena, mlada globtroterica i ljubiteljica čupavih beretki, hineći spontanost, odgovara: "Oni su, nekako, za mlade... Za alternativu. Kuže ljudska prava i... Sviđa mi se Vesna Pusić".

I šećer na kraju, Radimir "mokri san" Čačić

I dok se putnica loži na Vesnu Pusić, gospođama s placa još se više sviđa Radimir Ćaćić. U još jednom neuspješnom pokušaju lažiranja iznenađenosti pitanjem, gospođe odgovaraju da će glasati za "one... no" HNS, to jest, za "Ćaćića i Vesnicu" jer "dobar je dečko i zna delati, vrijedan je", na što druga dodaje: "A i zgodan je".

Možete reći što god želite, ali ubaciti u predizborni spot podatak da ste oku ugodni, potez je vrijedan divljenja (iskrenog i sarkastičnog).

Samozatajni Rade nakon toga samo ispali "hvala vam" dok gledateljima glavom prolazi misao: "Tako vrijedan, tako zgodan, a opet tako skroman".

Svi vjeruju Ćaći... A možda i ne

"Ja vam ovomu čovjeku vjerujem", govori glumac Martin Sagner, najpoznatiji po ulozi naivnog i prostodušnog podravskog seljaka Dudeka, i odmah na početku postavlja nenadjebivo hrabar presedan u predizbornim spotovima. Dakle, ako čovjek kojeg povezujemo s vjerojatno najvećim naivcem u povijesti hrvatske kinematografije kaže da nekom vjeruje, onda je to TO, prijatelji.

Međutim, to nije sve. Nakon njega tu je i ekstremno dramatični Goran Grgić koji cijeloj situaciji daje dozu nevjerojatne težine kad brkajliji koji na rubu suza gleda neki Sanaderov govor, značajno poruči: "Dida, ja ovom čovjeku vjerujem".

Doduše, oba muškarca iz nekog razloga djeluju zabrinuto pa cijeli njihov razgovor šalje malo drukčiju poruku. Naime, obojica kao da su iznenađeni činjenicom da vjeruju OVOM ČOVJEKU. Njemu??!? Sanaderu? Ćaći? Što im se to događa? Jesu li poludjeli? Jesu li žrtve crne magije? Neka im netko objasni što se to, dovraga, događa!

U nastavku pogledajte i bonus s Linom Červarom, ali i podsjetnik na to da je Zlatko Canjuga od jednog od najmoćnijih ljudi u državi dogurao do statusa zavodnika iz Pervanove sinkronizacije (barem što se kolektivnog sjećanja tiče).

Ribari padavičari

Ako vam nisu jasne Josipovićeve drvene hrenovčice još će vas više zbuniti HSP-ovi ribari. Oni love, bacaju mreže, marendaju i padaju u vodu. Zašto? Tko bi to znao. Marenda, hrana, Đapić, padavica, pad nezaposlenosti... Nikog zapravo nije ni briga, radi se o HSP-u.

Bitno je da su oni rekli da će ovog puta glasati za HSP.

Ako ste ikad tražili dokaz da se političari samo dobro zajebavaju i da su predizborni spotovi samo skup hobi kojim krate vrijeme do izbora, ne tražite dalje.

Kratka priča o dva frenda i njihovom romantičnom vikendu na selu

Ništa ne šalje poruku "mi smo kao i vi" kao prizor dva političara koja nakon cjelodnevne zajebancije u vikendici uživaju pored kamina i pijuckaju čaj.

Prizor je to koji ulijeva nadu, ali u isto vas vrijeme ispunjava i divljenjem prema snimateljskoj ekipi pred kojom se odjednom našao težak zadatak prikazivanja ukočenog Dražena Budiše kao opuštenog "outdoorsmana" i "stvarno guba kita".

Dva prijatelja, jedna sjekira, romantična večer uz kamin, riječ "klinci" i kupljeni smo. Bila je to velika pobjeda za drvosječe, mlade i cijelu LGBT zajednicu.

Začepi i glasaj!

Začepite i glasajte. To je otprilike poruka koju je HDZ poslao svojim spotom "Tihi glas" u kojem su pohvalili sve one koji ne izlaze na prosvjede, ne pišu loše o njima, ne koriste forume i generalno ne seru bez veze.

Možda to niste znali, ali Hrvatska je zapravo zakon, samo trebate začepiti. Vratite se na posao (ako ga imate), žrtvujte se, trpite, dojite, plaćajte, mazite teliće i glasajte kad vam mi dopustimo.

"Ti ljudi znaju kako je teško čuvati sigurnost svojih najbližih" pa zato i ne prave probleme. Stoga, prekinite s tim budalaštinama o zločinačkoj organizaciji.

Ili volite svoj dom ili... Gori kuća!

Tekst se nastavlja ispod oglasa

Volimo vaše glasove, ali vas baš i ne

SDP-ov spot u kojem promiču jednakost, a sa svojim se glasačima susreću uglavnom na green screenu (doduše, postoji i jedan u kojem se Milanović smilovao običnim smrtnicima i prošetao među statistima), zapravo je neopisivo dosadan i još je samo jedan u nizu SDP-ovih sterilnih spotova u kojima dokazuju koliko im nedostaje kontakt s ljudima (ali i mašte).

Nije da su morali izaći na ulice i žvaliti se s narodom, ali čak je i papa shvatio da tu i tamo mora poljubiti neko dijete, a on o glasovima birača ne ovisi.

Uglavnom, nešto mrmore o pravdi, jednakosti i borbi protiv korupcije, i to je to. Ipak, lijepo je vidjeti Ivu Josipovića koji je u jednoj stvari dosljedan i nakon svih ovih godina. Kao što možemo vidjeti i 2007. imao je nevjerojatnu moć da vas uspava rečenicom koja traje samo osam sekundi.

Dragi Bože, ako slušaš, pomozi ovom napaćenom narodu jer mi više ne znamo kako! I da - glasajte za nas

HDZ je još devedesetih zaključio da su klinci odličan politički potez. Mali su, ponavljaju što im kažete i odrasli ih vole, a spojite li ih još s vjerom - imate sve.

Doduše, spot je ujedno i dokaz da molitvom nećete postići apsolutno ništa. Ili da Bog ne voli djecu. Ili Hrvatsku.

Koliko god mali, neiskvareni i iskreni bili, njihova molitva za mirnu, sigurnu i bogatu Hrvatsku nije mogla proći nezapaženije. Bog te davne 1995. očito nije pratio parlamentarne izbore u Hrvatskoj jer horde Mordora otada su opustošile ovu zemlju i iza sebe ostavile trag užasa.

Isto tako, kad stranke u predizbornim spotovima počnu zazivati Boga, možete biti sigurni da vas na kraju tog tunela ne čeka svijetla budućnost.

"I moj brat Robert također"

O spotu u kojem se pojavio Niko Kovač nema se više što napisati. Radi se o remek-djelu nesuvisle montaže u kojoj je netko izvukao niz rečenica i nespretno ih spojio u jedan promidžbeni spot. Ukratko, Niko živi vani, on i njegov brat se raduju igri za reprezentaciju, neki zli ljudi brane im da glasaju i baš zato Ivo Sanader. To je to.

U to su vrijeme mnogi prigovarali Kovaču da kao kapetan reprezentacije regrutira glasače, ali tada još nismo znali da nas čeka daleko veće zlo. Naime, i godinama kasnije, mnogi ljudi još uvijek koriste poštapalicu "i moj brat Robert također" misleći da su tako ispalili nešto urnebesno smiješno, a nisu ni svjesni u kakvoj zabludi žive.

Uz Kovača svoj je doprinos dala i Angela Merkel koja je neupućenim Hrvatima dala do znanja da žive u zemlji u kojoj teku med i mlijeko i da je za taj neviđeni prosperitet zaslužan upravo Ivo Sanader.

Reagirao je i SDP koji je objavio Jadranku Puž i njezinu sestru Baricu također.

Cijela se Hrvatska grohotom smijala i postajala sve siromašnija, a Ivo Sanader će tri godine kasnije dobiti i "poseban smještaj" baš u Salzburgu gdje je spot s Kovačem i snimljen.

PREDSJEDNIČKI BONUS:

Svi su ludi za Njofrom

Mladež devededesetih bila je znatno drugačija od današnje mladeži.

Dane nisu uludo provodili na Facebooku, uredno su se odijevali, pričali su kao da imaju štap u dupetu, a ako je vjerovati ovom spotu, posebno su ih oduševljavali izborni jumbo plakati oko kojih su se znali i simpatično porječkati.

Uz sve to, tu je i nijema, ali seksi časna sestra koja samo projezdi kroz kadar jer... Bog?

Spot pogledajte OVDJE.

Miroslav Tuđman i oteti

I dok će se neki nasmijati Josipovićevim sljedbenicima koji s oduševljenjem gledaju njegov ritmo loco show, Gospodar štapova barem se može pohvaliti ljudima koji izgledaju kao da u njega vjeruju.

Miroslav Tuđman nije te sreće.

Naime, članovi njegovog komornog ansambla izgledaju kao žrtve otmice. Tomac, Tolj i ekipa pred kamerama se osjećaju toliko nelagodno da djeluju kao da čitaju zahtjeve pomahnitalog otmičara koji ih drži u zatočene u nekom vlažnom podrumu.

Nažalost, nije nam pošlo za rukom pronaći bisere kao što je HSS-ov spot "Očistimo Zagreb". Ako ste nekim slučajem zaboravili, seljačka stranka ovim spotom nije upozoravala na prljave ulice već su pozivali na etničko čišćenje. Naime, spot je prikazao pastira koji 1994. dolazi "Livno-busom" na zagrebački autobusni kolodvor, a u krupnom su planu njegove bijele čarape.

Spot je izazvao niz negativnih reakcija, a čelnik zagrebačkog HSS-a Željko Mlinar tada je objasnio da su se u spotu "potkrale tehničke pogreške". Misteriozno je nestao dio koji se trebao ticati ekološke problematike koju je HSS isticao u predizbornom programu, a ostale su bijele čarape, natpis "Livno-bus" i neekološka poruka da su Hercegovci zagadili Zagreb i da je vrijeme da ga očistimo.

Jebi ga, desi se. Da je bilo Fejsa, mogli su se izvući izjavom da im je netko "hakirao račun".

Nismo pronašli ni film "Kad mrtvi glasuju" koji je Jakov Sedlar snimio za potrebe kampanje Borisa Mikšića, a posebnost tog uratka je i podatak da su u filmu sudjelovali američki glumci Nastasia Kinsky i Martin Sheen, a tekst čitao Berry Marrow.

Tu je još i spot u kojem Stojko Vranković narod poziva da glasaju za HDZ i "za Ćaću, zna se", ali i onaj u kojem Božidar Alić glumi alkoholičara koji bunca o stotinama tisuća radnih mjesta.

Cjelovečernji predizborni spot

Ipak, za kraj smo se odlučili za vjerojatno najduži predizborni spot u povijesti. Radi se o filmu "Četverored" Jakova Sedlara.

Naime, druga epizoda dvodijelnog serijala trebala je biti emitirana 2. siječnja 2000. ili dan prije parlamentarnih izbora. Mnogi su to protumačili kao kršenje izborne šutnje, odnosno pokušaj da se birače natjera da glas daju HDZ-u, a ne SDP-u koje se u državnim medijima opisivalo kao nasljednike jugoslavenskih komunista. Nije pomogla ni posljednja "diskretna" scena u kojoj kleta petokraka još uvijek diše na prsima "nasljednika krvoloka".

HRT je na kraju ipak popustio, a drugi je dio emitiran tek 9. siječnja.